Jens Stryger Larsen
Jens Stryger Larsen er en dansk fodboldspiller. Han spiller for den tyrkiske klub Trabzonspor og for det danske landshold. Jens Stryger Larsen har spillet i alt 53 landskampe og scoret 3 mål for Danmark (pr. 19. juni 2023).
Jens Stryger Larsen spillede ungdomsfodbold i Frem Sakskøbing og B1921, inden han skiftede til Brøndby IF, hvor han debuterede på førsteholdet i 2009. I 2013 skiftede Jens Stryger Larsen til FC Nordsjælland, hvor han spillede en enkelt sæson, inden karrieren fortsatte i den østrigske klub FK Austria Wien. Her spillede den solide forsvarsspiller frem til 2017, hvor han blev solgt til den italienske Serie A-klub Udinese. I 2022 skiftede han til den tyrkiske storklub Trabzonspor.
Jens Stryger Larsen har spillet på flere af DBU's ungdomslandshold og debuterede på A-landsholdet i 2016. Han deltog i VM i Rusland i 2018 og i EM i 2021 (udskudt fra 2020 pga. coronapandemien). Jens Stryger Larsen var også en del af truppen til VM i Qatar i 2022, men fik ikke spilletid.